Rigspolitiet gør nu status over den grænsekontrol, der det seneste døgn har stået på ved den dansk-tyske grænse

18 personer er blevet afvist ved den danske grænse siden politiet mandag indførte en øget grænsekontrol ved den dansk-tyske grænse.

Det oplyser Rigspolitiet efter et døgn med grænsekontrol.

Ifølge politiets foreløbige opgørelser har betjentene i forbindelse med regeringens nye tiltag kontrolleret omkring 1100 mennesker.

I den forbindelse er 18 personer blevet afvist og nægtet indrejse i Danmark, mens politiet har anholdt yderligere tre personer, der nu er sigtet for menneskesmugling.

Se også: Nordjyske betjente skal vogte grænsen

- Det første døgn er forløbet stille og roligt. Der har naturligvis været gener for de rejsende både ved den dansk-tyske grænse som følge af den midlertidige grænsekontrol og den dansk-svenske grænse som følge af transportørernes id-kontrol. Indsatserne har dog ikke medført nogen væsentlige trafikale eller infrastrukturelle problemer, siger Politiinspektør Richard Østerlund la Cour, chef for Rigspolitiets Nationale Udlændingecenter.

Regeringens nye grænsetiltag kommer efter, at den svenske regering mandag indførte id-kontroller af rejsende mellem Danmark og Sverige, der benytter bus, tog og færge.

Derfor ændrede man den hidtidige grænsepatruljering fra at foregå i områderne omkring grænsen til at blive rykket helt frem til grænsen. Foruden de betjente der allerede var beskæftiget med opgaver i grænselandet, har man måtte tilkalde assistance fra landets øvrige politikredse, så der nu i alt afgangen er 200 betjente på arbejde ved grænsen afgangen.